b"\n_START_ARTICLE_\nEscola Antoni Vilanova\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de tres naus i planta en forma d'H, bastit de ma\xc3\xa7oneria (vista a la part baixa) i obra arrebossada i pintada, amb refor\xc3\xa7 de carreus als angles i cobert per teulades a dues vessants a cada cos. La fa\xc3\xa7ana principal, oberta a la carretera de Reus, presenta una porta centrada i 8 finestres biforades a la planta baixa, un balc\xc3\xb3 sortit centrat i vuit m\xc3\xa9s a ran de fa\xc3\xa7ana al pis, mentre que els murs laterals disposen de sengles finestres per pis i costat. El conjunt ofereix detalls ornamentals modernistes, amb escuts d'Espanya, Catalunya, Tarragona i Falset. La fa\xc3\xa7ana lateral que s'obre a la pla\xc3\xa7a disposa d'una porta a la que s'accedeix des d'una escala. A la part posterior hi ha el pati, amb una galeria d'arcades que, sostenint una balconada al pis, permet tenir un pati cobert.\n_START_SECTION_\nHist\xc3\xb2ria\n_START_PARAGRAPH_\nEn uns terrenys que ced\xc3\xad Antoni Vilanova de Canals, l'Ajuntament encarreg\xc3\xa0 a l'arquitecte Ramon Salas Ricom\xc3\xa0 la construcci\xc3\xb3 d'un gran edifici destinat a escola p\xc3\xbablica. La primera pedra fou col\xc2\xb7locada el 16 de juliol de 1909, i el pressupost de les obres ascend\xc3\xad 122.120,80 pessetes. Les obres s'allargaren m\xc3\xa9s del previst fins que l'alcalde Francesc Llevaria decid\xc3\xad impulsar-les. Fou cobert el 1915 i inaugurat un any despr\xc3\xa9s."